Fiat Punto

Πρώτη γενιά 

Η πρώτη γενιά του Punto διατήρησε την υψηλή δημοτικότητα του προκατόχου του και μάλιστα κέρδισε τον τίτλο του Αυτοκινήτου της Χρονιάς για το 1995.Car of the year 1995 - Fiat Punto Επίσης, ήταν το πρώτο αυτοκίνητο πόλης από την Fiat με γαλβανισμό (στα περισσότερα μέρη του αμαξώματος), με σκοπό την πρόληψη της σκουριάς, ενώ ξεχώρισε τότε έντονα για την ελκυστική του εμφάνιση, με πιο αξιοσημείωτα σχεδιαστικά στοιχεία την απουσία μπροστινής γρίλιας και τα πίσω κάθετα υψηλά φώτα που θεωρήθηκαν ισοδύναμα με το (τότε επερχόμενο, που τελικώς έγινε υποχρεωτικό στην Ευρώπη από τη σεζόν του 1998) τρίτο πίσω φως φρένων.

Τον Απρίλιο του 1997, υπέστη μια ελαφρά αισθητική ανανέωση και διατηρήθηκε στην παραγωγή έως τον Αύγουστο του 1999, αν και η ανοιχτή έκδοση καμπριολέ έφτασε μέχρι τον Ιούνιο του 2000. Επίσης, υπήρξε και μια επαγγελματική έκδοση Punto Van.

 Punto cabrio 

Ειδικότερα η πρώτη γενιά του Punto διατέθηκε και σε έκδοση καμπριολέ, που κυκλοφόρησε για πρώτη φορά τον Απρίλιο του 1994 και διατηρήθηκε στην παραγωγή μέχρι τον Ιούνιο του 2000, όπως προαναφέρθηκε. Μάλιστα το καμπριολέ κατασκευαζόταν από τον σχεδιαστικό οίκο Μπερτόνε, ο οποίος και το είχε σχεδιάσει (ενώ η στάνταρ εκδοχή αμαξώματος είχε σχεδιαστεί από τον Τζορτζέτο Τζουτζιάρο), αντί να παραχθεί από την ίδια την Fiat.

Αν και το κάμπριο κατασκευάστηκε σε μόλις 55.000 αντίτυπα, γνώρισε τότε μεγάλη απήχηση στο νεανικό κοινό σε πολλές χώρες της Ευρώπης, μεταξύ των οποίων και στην Ελλάδα, καθώς ήταν και από τα φθηνότερα κάμπριο της τότε εποχής και είχε έντονα νεανική εμφάνιση.

 Δεύτερη γενιά 
Η δεύτερη γενιά παρουσιάστηκε στον Τύπο αυτοκινήτου τον Μάιο του 1999, ταυτόχρονα με τους εορτασμούς για την 100-ή επέτειο της Fiat, και μάλιστα στα πλαίσια των εορτασμών έγινε τότε και το πρώτο μοντέλο της εταιρείας μετά το 1968 που επανέφερε το κλασικό της κυκλικό σήμα. Η παραγωγή του μοντέλου ξεκίνησε τον Σεπτέμβριο του 1999, ενώ κυκλοφόρησε στις αγορές σχεδόν αμέσως. Τον Ιούνιο του 2003, το Punto έλαβε ένα λίφτινγκ και διατηρήθηκε στην ιταλική παραγωγή έως τον Νοέμβριο του 2010.

 Τρίτη γενιά 
Η τρίτη γενιά μπήκε στη μαζική παραγωγή τον Σεπτέμβριο του 2005 και κυκλοφόρησε στα τέλη του έτους, παράλληλα με τη δεύτερη, που τότε μετονομάστηκε σε Punto Classic. Αρχικά, η τρίτη γενιά διατέθηκε ως Grande Punto, ενώ τον Σεπτέμβριο του 2009 υπέστη μια ανανέωση και μετονομάστηκε σε Punto Evo.

Το επίθετο Grande προστέθηκε λόγω των μεγαλύτερων διαστάσεων της τρίτης γενιάς και για να το ξεχωρίζει από το Punto δεύτερης γενιάς, που παρέμεινε στην παραγωγή μέχρι το 2010.

Τον Ιανουάριο του 2012, το Punto Evo έλαβε μια αισθητική στο μπροστινό μέρος παρόμοια με του προκατόχου Grande Punto και μετονομάστηκε εκ νέου σε Punto σκέτο, έως και τη λήξη της παραγωγής του στις 7 Αυγούστου 2018. Μια εξέλιξη του Grande Punto παρήχθη στην Ινδία μέχρι τον Νοέμβριο του 2018.

Το Grande Punto ήταν, επίσης, το αυτοκίνητο που σηματοδότησε την επιστροφή της μάρκας Fiat στην Αυστραλία και τη Νέα Ζηλανδία τον Ιούλιο του 2006 (αγορές από τις οποίες απουσίαζε από το 1989) και αμέσως γνώρισε μια σχετική εμπορική επιτυχία χάρη στην αναγνώρισή του ως το πιο φιλικό προς το περιβάλλον αυτοκίνητο όσον αφορά την κατανάλωση καυσίμου το 2006 λόγω του πετρελαιοκινητήρα 1.3 Multijet και της χαμηλής εμπορικής τιμής στον τιμοκατάλογο.

 Σπορ εκδόσεις 

Προσφέρθηκαν δύο σπορ εκδόσεις του Punto. Το μοντέλο Sporting 1.2 με 16 βαλβίδες με χειροκίνητο κιβώτιο έξι ταχυτήτων και το 1.8 HGT που θα μπορούσε να φτάσει σχεδόν τα 210 χλμ./ώρα. Το μοντέλο 1.2 16V διαθέτει επίσης μια παραλλαγή εξοπλισμένη με Speedgear CVT (μια λειτουργία διαδοχικής χειροκίνητης αλλαγής που αποτελείται από έξι ταχύτητες και επτά για το μοντέλο Sporting).

Το 1,8 HGT επιταχύνει από τα 0 στα 60 χλμ. σε 8,0 δευτερόλεπτα. Θεωρήθηκε μεγάλη βελτίωση στην οδική συμπεριφορά σε σχέση με το Punto GT. Το HGT ήταν επίσης διαθέσιμο (σε περιορισμένο αριθμό) ως «HGT Abarth» που πρόσθεσε βαθύτερους προφυλακτήρες, πίσω αεροτομή, πλαϊνές ποδιές, νέες ζάντες αλουμινίου και εσωτερική επένδυση. Ωστόσο το HGT Abarth δεν είχε τεχνικές βελτιώσεις σε σχέση με το κανονικό HGT.

 Μελλοντικά σχέδια 
Αρχικά, είχε ανακοινωθεί την 1 Ιουνίου 2018 ότι σύμφωνα με το επίσημο 5-ετές πλάνο του ομίλου η Fiat θα προσέφερε σχεδόν μόνο εκδόσεις του 500 και του Panda. Αντιθέτως, δεν υπήρχε τότε προοπτική για μελλοντικό Punto, μια απόφαση που είχε λάβει ο τότε πρόεδρος του τότε ομίλου Fiat Chrysler, Σέρτζιο Μαρκιόνε, αφού όπως δήλωνε συχνά, οι πωλήσεις της τρίτης γενιάς του δεν ήταν τόσο μεγάλες που να μπορούσαν να δικαιολογήσουν το κόστος ανάπτυξης μιας νέας γενιάς του Punto.

Ωστόσο, ο Μαρκιόνε απεβίωσε στις 25 Ιουλίου 2018 και οι διάδοχοί του στον όμιλο Fiat Chrysler είχαν εκφράσει ήδη από τον Νοέμβριο του 2019 επιθυμία επιστροφής της Fiat στην supermini κατηγορία Β, όπου άνηκε το Punto, δηλώνοντας ότι η κατηγορία Β προσφέρει μεγαλύτερο περιθώριο κέρδους και μεγαλύτερες πωλήσεις.

Στις 26 Μαΐου 2020, ο σημερινός CEO της Fiat, Όλιβερ Φρανσουά, δήλωσε ότι ετοιμάζεται ένα νέο μοντέλο της κατηγορίας B, που θα αντικαταστήσει το Punto γύρω στο 2022 με 2023, ενώ διατηρήθηκε τότε άγνωστο το αν θα ονομαστεί εκ νέου Punto ή θα φέρει κάποιο άλλο όνομα. Προσέθεσε ότι θα κατασκευάζεται πάνω στην πλατφόρμα CMP του Ομίλου PSA και θα προσφέρεται με κινητήρες βενζίνης. Μάλιστα θα προσφέρει και μια αμιγώς ηλεκτρική έκδοση, αντίστοιχη με τις εκδόσεις Peugeot e-208 και Opel Corsa-e.

Η οριστική επιβεβαίωση ήρθε στις 5 Αυγούστου 2021, όταν ο νέος τότε (από τον Ιανουάριο του 2021) όμιλος Stellantis ανακοίνωσε εκ νέου ότι θα εισαχθεί διάδοχος το 2023 και θα βασίζεται στην πλατφόρμα CMP, την ίδια που χρησιμοποιούν τα σημερινά Peugeot 208 και Opel Corsa, ενώ θα εξοπλίζεται με τους ίδιους κινητήρες με τα μοντέλα αυτά. προκειμένου να μειωθεί το κόστος ανάπτυξής του. Ταυτόχρονα, ανακοίνωσε ότι οι κινητήρες του θα είναι βενζίνης και ήπιοι υβριδικοί, ενώ μια αμιγώς ηλεκτρική έκδοσή του αναμένεται μετά το 2024. Μέχρι σήμερα παραμένει άγνωστο το αν θα ονομαστεί Punto ή αν θα επιλέξει η Fiat άλλο όνομα.

 Αναφορές 

 Βιβλιογραφία 
 Alessandro Sannia, «Il grande libro delle piccole Fiat», Giorgio Nada Editore, ISBN 978-88-7911-439-4.

 Εξωτερικοί σύνδεσμοι 

 Ιστορία και τεχνικές προδιαγραφές του Fiat Punto 

Κατηγορία:Αυτοκίνητα πόλης
Punto
Κατηγορία:Αυτοκίνητα ράλλυ